CELEX: 
Language: ga
Date: 2021-11-18 00:00:00
Title: RIALACHÁN TARMLIGTHE (AE) …/... ÓN gCOIMISIÚN lena leasaítear Rialachán (AE) 2017/1938 ó Pharlaimint na hEorpa agus ón gComhairle a mhéid a bhaineann le comhdhéanamh na ngrúpaí riosca

MEABHRÁN MÍNIÚCHÁIN
            
            
               1.COMHTHÉACS AN GHNÍMH THARMLIGTHE
            
            
               Le Rialachán (AE) 2017/1938 ó Pharlaimint na hEorpa agus ón gComhairle, an 25 Deireadh Fómhair 2017, maidir le bearta chun slándáil an tsoláthair gáis a choimirciú (‘Rialachán’)
                  1
               , cuirtear sásra um shlándáil an tsoláthair gáis ar bun san Aontas atá bunaithe ar an gcoincheap maidir le rioscaí a shainaithint agus a thuar (‘cur chuige rioscabhunaithe’). A luaithe a shainaithneofar agus a dhéanfar measúnú ar na rioscaí ar an leibhéal réigiúnach agus náisiúnta, is é an chéad chéim eile do na Ballstáit bearta coisctheacha iomchuí a dhéanamh chun an dóchúlacht go dtarlóidh rioscaí a laghdú agus chun foráil a dhéanamh maidir le bearta éigeandála lena gceadófar, i gcás shuaitheadh an tsoláthair gáis, na héifeachtaí a bhaineann leis sin a íoslaghdú nó a dhíothú. Tabharfar tuairisc ar na bearta sin ar an leibhéal náisiúnta i bPleananna um Ghníomhaíocht Choisctheach agus i bPleananna Éigeandála (‘Pleananna Náisiúnta’).
            
            
               Tá an comhar réigiúnach, i meon na dlúthpháirtíochta, ina threoirphrionsabal den Rialachán. Beidh an measúnú riosca níos cuimsithí agus níos beaichte ach na rioscaí comhghaolaithe a mheasúnú go comhpháirteach, ar an leibhéal réigiúnach, agus áiritheofar leis sin go mbeidh na Ballstáit níos ullmhaithe le haghaidh aon ghéarchéim. Ina theannta sin, i gcás éigeandála, más ann do chur chuige comhordaithe agus comhaontaithe roimh ré i dtaca le slándáil an tsoláthair, áirithítear freagairt chomhsheasmhach, baintear úsáid níos fearr as acmhainní agus is lú seans go bhféadfadh éifeachtaí diúltacha iarmharta a bheith ag bearta ar bhonn náisiúnta amháin ar na Ballstáit chomharsanachta dá bharr.
            
            
               Chun struchtúr a chur ar ullmhú measúnuithe riosca comhpháirteacha agus chun comhar réigiúnach a éascú, bunaíodh 13 ghrúpa riosca réigiúnacha in Iarscríbhinn I a ghabhann leis an Rialachán, agus iad deighilte ina gceithre chatagóir réigiúnacha: An tOirthear, an Mhuir Thuaidh, an Afraic Thuaidh agus an tOirdheisceart. Tá na grúpaí riosca sin ina mbonn le comhar réigiúnach feabhsaithe agus féadfar, leis na grúpaí, teacht ar chomhaontú maidir le bearta iomchuí, éifeachtacha trasteorann de chuid na mBallstát uile lena mbaineann laistigh de na grúpaí riosca nó lasmuigh de na grúpaí riosca feadh na gconairí soláthair éigeandála.
            
            
               Is léiriú iad na grúpaí riosca ar na príomhrioscaí trasnáisiúnta a bhaineann le slándáil an tsoláthair gáis san Aontas; tá comhdhéanamh na ngrúpaí bunaithe ar na príomhfhoinsí soláthair gáis agus na bpríomhbhealaí gáis. Áirítear i ngach grúpa riosca na Ballstáit sin atá feadh conaire a bhféadfadh ról straitéiseach a bheith aici i gcás géarchéim soláthair gáis. Faoi Airteagal 3(8) den Rialachán, tá de chumhacht ag an gCoimisiún comhdhéanamh na ngrúpaí riosca a nuashonrú chun go léireofaí teacht chun cinn na bpríomhrioscaí trasnáisiúnta.
            
            
               Le hAirteagal 7(2) den Rialachán ceanglaítear ar na Ballstáit laistigh de gach grúpa riosca na tosca riosca ábhartha uile a mheasúnú go comhpháirteach, amhail tubaistí nádúrtha agus rioscaí teicneolaíochta, tráchtála, sóisialta, polaitiúla nó eile a bhféadfadh an príomhriosca trasnáisiúnta do shlándáil an tsoláthair gáis, ar ina leith a cruthaíodh an grúpa riosca, teacht astu (‘measúnú riosca comhchoiteann’).
            
            
               Ionas gur indéanta a bheadh an comhar réigiúnach, ceanglaíonn Airteagal 7(2) ar na Ballstáit teacht ar chomhaontú maidir le sásra comhair laistigh de gach grúpa riosca. Ba cheart sásra den sórt sin a fhorbairt in am trátha le gur féidir an measúnú riosca comhchoiteann a dhéanamh agus bearta iomchuí éifeachtacha trasteorann a phlé agus teacht ar chomhaontú maidir leo, bearta a éileoidh comhaontú gach Ballstáit lena mbaineann agus nach mór a chuimsiú i gcaibidlí réigiúnacha na bpleananna náisiúnta.
            
            
               Mar a fhoráiltear in Airteagal 7 (1) den Rialachán, rinne Gréasán Eorpach Oibreoirí na gCóras Tarchurtha don Ghás (ENTSOG) ionsamhlúchán uile‑Aontais de chásanna eiseamláireacha suaite soláthair gáis agus bonneagair in 2017 den chéad uair. Rinneadh na conairí soláthair gáis éigeandála a shainaithint agus a mheasúnú san ionsamhlúchán, agus sainaithníodh ann cé na Ballstáit ar féidir leo aghaidh a thabhairt ar rioscaí sainaitheanta. Is é ENTSOG, i gcomhar leis an nGrúpa Comhordaithe Gáis (‘GCG’), a rinne na cásanna eiseamláireacha suaite soláthair gáis agus bonneagair agus an mhodheolaíocht don ionsamhlúchán a shainmhíniú. 
            
            
               An chéad ionsamhlúchán uile‑Aontais a rinne ENTSOG, measadh ann na bonneagair gáis a bhí i bhfeidhm feadh na gconairí gáis éagsúla an 1 Deireadh Fómhair 2017. An chéad ionsamhlúchán uile‑Aontais sin de chásanna eiseamláireacha suaite soláthair gáis agus bonneagair, ba é an túsphointe le haghaidh ullmhú na chéad ‘mheasúnuithe riosca comhchoiteanna’ laistigh de gach grúpa riosca agus le haghaidh na measúnuithe riosca náisiúnta, a thug formhór na mBallstát chun críche in 2019 agus 2020. Ba bhunús iad na measúnuithe riosca sin, dá réir, leis na bearta coisctheacha agus éigeandála ar tugadh tuairisc orthu sna pleananna náisiúnta (a thug formhór na mBallstát chun críche in 2019 agus 2020 freisin).
            
            
               I mí Dheireadh Fómhair 2020, arna iarraidh sin ag GCG, sholáthair ENTSOG aguisín a ghabhann leis an ionsamhlúchán uile‑Aontais, chun tionchar roinnt mórbhonneagar, arna gcoimisiúnú idir an dá linn san Aontas trí chéile, ar shlándáil an tsoláthair a mheasúnú. Leis an aguisín rinneadh trí chás eiseamláireacha suaite a ionsamhlú arís chun infheistíochtaí a coimisiúnaíodh in 2019 a chur san áireamh: an ‘Píoba Baltach’, lena nasctar an Fhionlainn agus an Eastóin, agus toilleadh nua allmhairiúcháin gáis ón Rúis tríd an Tuirc (TurkStream2) go dtí an Bhulgáir.
            
            
               Faoin Rialachán, ní mór athbhreithniú a dhéanamh gach 4 bliana ar an timthriall ‘ionsamhlúcháin uile‑Aontais / measúnuithe riosca comhchoiteanna / measúnuithe riosca náisiúnta / pleananna náisiúnta’.
            
            
               Is ionann, den chuid is mó, an mhodheolaíocht agus na toimhdí le haghaidh ionsamhlúchán uile‑Aontais ENTSOG, atá le tabhairt chun críche faoi mhí na Samhna 2021, agus an mhodheolaíocht agus na toimhdí a cuireadh i bhfeidhm sa chéad ionsamhlúchán. Bunaithe ar a bhfuil foghlamtha ón taithí sin, áfach, cuirtear san áireamh san ionsamhlúchán leasaithe uile‑Aontais, na tionscadail sin a mheastar a bheidh i bhfeidhm i mí Eanáir 2023. Ar an gcaoi sin, léireoidh an t‑ionsamhlúchán, a mhéid is féidir, cumraíocht iarbhír na gconairí gáis éigeandála tráth a chuirfear na chéad phleananna náisiúnta eile i bhfeidhm (meastar go mbeidh siad i bhfeidhm mar ullmhúchán don gheimhreadh 2023/24). Tá rogha na dtionscadal ábhartha bunaithe ar na sonraí teicniúla a chuir tionscnóirí faoi bhráid ENTSOG i gcomhthéacs ullmhú Phlean Forbartha Gréasáin Deich mBliana (TYNDP) ENTSOG, atá ar na bacáin
                  2
               .
            
            
               Is léir ó anailísiú na bpríomhbhonneagar gáis nua atá curtha i bhfeidhm ó bhí 2017 ann, mar aon leis an tionchar a mheastar a bheidh ag na bonneagair atá le coimisiúnú sna míonna atá le teacht agus faoi dheireadh mhí na Nollaig 2022, go bhfuil conairí nua soláthair éigeandála ar fáil agus go bhféadfaidís sin tionchar a imirt ar na sreafaí gáis éigeandála. An tráth céanna, tá idirnascairí nua ann a leathnaíonn an liosta Ballstát a bheidh in ann a gcion a dhéanamh ar mhaithe le haghaidh a thabhairt ar aon chliseadh a d’fhéadfadh tarlú sna príomhbhealaí soláthair gáis. 
            
            
               Dá thoradh sin, is gá comhdhéanamh cuid de na grúpaí riosca, mar a shainmhínítear in Iarscríbhinn I den Rialachán, a mhodhnú chun an ról a léiriú a d’fhéadfadh a bheith ag roinnt Ballstát breise feadh conairí soláthair áirithe agus chun na tíortha sin a cheadú rannchuidiú le measúnuithe riosca comhchoiteanna na ngrúpaí riosca sin agus le bearta coisctheacha agus éigeandála réigiúnacha a shainmhíniú go comhpháirteach.
            
            
               Scoir an Ríocht Aontaithe de bheith ina Ballstát den Aontas Eorpach amhail ón 1 Feabhra 2020. Ar mhaithe le deimhneacht dhlíthiúil, ba cheart í a bhaint de liostaí na mBallstát in Iarscríbhinn I.
            
            
               2.COMHAIRLIÚCHÁIN ROIMH GHLACADH AN GHNÍMH
            
            
               Le hAirteagal 4 den Rialachán bunaíodh GCG
                  3
                chun comhordú na mbeart a bhaineann le slándáil an tsoláthair gáis a éascú. Tá sé comhdhéanta d’ionadaithe ó na Ballstáit, ón nGníomhaireacht um Chomhar idir Rialálaithe Fuinnimh (ACER), ó ENTSOG agus de chomhlachtaí ionadaíocha an tionscail gáis agus custaiméirí ábhartha
                  4
               .
            
            
               Faoi Airteagal 4(4) den Rialachán, féadfaidh an Coimisiún GCG a thionól i bhfoirm a bheidh teoranta d’ionadaithe na mBallstát.
            
         
         
            
               Le linn trí ghnáthchruinniú de chuid GCG in 2020, pléadh tionchar bonneagar nua ar na conairí soláthair éigeandála reatha a ndearnadh breithniú orthu in Iarscríbhinn I, i gcomhthéacs na bpléití maidir le haguisín 2020 ENTSOG a ghabhann leis an gcéad ionsamhlúchán uile‑Aontais de chásanna eiseamláireacha suaite soláthair agus bonneagair.
            
            
               Cuireadh an mhodheolaíocht agus na toimhdí le haghaidh ionsamhlúchán uile‑Aontais 2021 ENTSOG i láthair ag gnáthchruinniú de chuid GCG an 6 Bealtaine 2021 agus pléadh iad. I measc gnéithe modheolaíochta eile, tugadh aghaidh le linn na bpléití ar chuimsiú na mbonneagar san ionsamhlúchán, bonneagair a meastar go ndéanfar iad a choimisiúnú in 2023, agus ar thionchar loighciúil na rogha sin ar chomhdhéanamh na ngrúpaí riosca. Rinne seirbhísí an Choimisiúin an nós imeachta agus an amlíne mheasta chun na grúpaí riosca a nuashonrú a chur i láthair. I ndiaidh an chruinnithe, bhí tréimhse 2 sheachtain ar fáil do GCG chun barúlacha a thabhairt i scríbhinn
                  5
               .
            
            
               Fuair GCG dréacht‑nuashonrú na ngrúpaí riosca trí ríomhphost an 13 Iúil 2021
                  6
               , agus an 19 Lúnasa 2021, in éineacht leis an gcuireadh chuig cruinniú srianta GCG, tríd an bhfeidhmchlár AGM.
            
            
               Le linn tréimhse 4 seachtaine ón 20 Iúil 2021 go dtí an 17 Lúnasa 2021 bhí deis ag an bpobal aiseolas a thabhairt. Tríd is tríd sna barúlacha léiríodh tacaíocht leis na hathruithe atá beartaithe
                  7
               .
            
            
               Tionóladh cruinniú de chuid GCG an 2 Meán Fómhair 2021, a bhí srianta d’ionadaithe na mBallstát agus do ENTSOG (mar bhreathnóir) trí bhíthin comhdháil ar líne.
            
            
               Thug an Coimisiún dá aire barúlacha ón nGearmáin, ón Ungáir agus ón Ísiltír, arna dtaifeadadh i miontuairiscí an chruinnithe, agus tháinig sé ar an gconclúid gur tacaíodh leis an dréacht‑Rialachán Tarmligthe go ginearálta.
            
            
               Go sonrach, a mhéid a bhaineann le ballraíocht na hUngáire sa Ghrúpa Tras‑Bhalcánach, thug an Coimisiún dá aire an fhaisnéis lena léirítear nach measfaí go mbeadh an acmhainn bhreise sreafa cúltreo ag an bpointe idirnaisc idir an Ungáir agus an Rómáin curtha i gcrích faoi mhí Eanáir 2023.
            
            
               Cuireadh Parlaimint na hEorpa agus an Chomhairle ar an eolas faoi na cruinnithe de chuid GCG inar pléadh an dréachtghníomh tarmligthe sin agus dá bhrí sin, fuair an dá institiúid na doiciméid ábhartha uile an tráth céanna le saineolaithe na mBallstát i gcomhréir le Comhaontú Idirinstitiúideach 2016 maidir le Reachtóireacht Níos Fearr agus leis an gComhthuiscint maidir le Gníomhartha Tarmligthe i gceangal leis.
            
            
               3.EILIMINTÍ DLÍ AN GHNÍMH THARMLIGTHE
            
            
               Le hAirteagal 3(8) den Rialachán tugtar de chumhacht don Choimisiún gníomhartha tarmligthe a ghlacadh i gcomhréir le hAirteagal 19 (‘An tarmligean a fheidhmiú’) d’fhonn comhdhéanamh na ngrúpaí riosca a leagtar amach in Iarscríbhinn I a nuashonrú, trí leasú a dhéanamh ar an iarscríbhinn sin chun go léireofaí teacht chun cinn na bpríomhrioscaí trasnáisiúnta do shlándáil an tsoláthair gáis san Aontas agus a thionchar ar na Ballstáit, agus toradh an ionsamhlúcháin uile‑Aontais de chásanna eiseamláireacha suaite soláthair gáis agus bonneagair á gcur san áireamh arna ndéanamh ag ENTSOG i gcomhréir le hAirteagal 7(1). Sula dtosófar ar an nuashonrú, rachaidh an Coimisiún i gcomhairle le GCG san fhoirm dá bhforáiltear in Airteagal 4(4) den Rialachán maidir leis an dréacht‑nuashonrú.
            
            
               Is é is cuspóir don Rialachán Tarmligthe seo Iarscríbhinn I den Rialachán a leasú trí roinnt Ballstát a chur le roinnt mhaith grúpaí riosca chun an tionchar a chur san áireamh a mheastar a bheidh ag bonneagair gháis nua agus bonneagair gháis atá ag teacht chun cinn ar na sreafaí gáis laistigh de na conairí gáis éigeandála ábhartha, mar a shainmhínítear in Iarscríbhinn I, agus ar an rannchuidiú a d’fhéadfadh na Ballstáit sin a dhéanamh i gcás suaitheadh soláthair feadh na gconairí sin, mar a mhínítear sna míreanna seo a leanas. Thairis sin, ba cheart na grúpaí riosca a mhodhnú sa chaoi go léireofar tarraingt siar na Ríochta Aontaithe ón Aontas Eorpach.
            
            
               An ‘Píoba Baltach’, lena nasctar córais tarchurtha gáis na Fionlainne agus na hEastóine, tháinig sé i bhfeidhm i mí na Nollaig 2019 agus rinneadh anailís cheana, in aguisín 2020 a ghabhann le céad ionsamhlúchán uile‑Aontais ENTSOG, ar a thionchar i gcás suaitheadh soláthair a dhéanfadh difear don ‘ghrúpa maidir leis an Oirdheisceart’. Léiríonn an bonneagar nua seo údar go gcuirfí an Fhionlainn le ‘grúpa riosca 1(b) maidir leis an mBealarúis’.
            
            
               Príomhbhonneagar amháin atá ag teacht chun cinn a imreoidh tionchar ar chomhdhéanamh roinnt grúpaí riosca is ea ‘Tionscadal an Phíoba Bhaltaigh’, a iompróidh gás ón Iorua chuig an Danmhairg (agus an tSualainn) agus –thar Mhuir Bhailt– chuig an bPolainn. Meastar go gcuirfear tús in 2022 le gás a tharchur tríd an bpíblíne gháis dhéthreoch idir an Danmhairg agus an Pholainn.
            
            
               Príomhbhonneagar eile atá ag teacht chun cinn atá ina údar le roinnt athruithe ná an phíblíne ‘Idirnasc Gáis idir an Pholainn agus an Liotuáin’ (GIPL); is Tionscadal Leasa Choitinn (PCI) é an bonneagar gáis déthreoch seo, a nascfaidh córais tarchurtha gáis na Polainne agus na Liotuáine, agus meastar go gcuirfear i bhfeidhm é faoi dheireadh 2022. 
            
            
               Tionchar an dá phríomhbhonneagar sin atá ag teacht chun cinn is údar leis na hathruithe seo a leanas.
            
            
               A mhéid a bhaineann le grúpaí riosca maidir le soláthar gáis ón Oirthear (pointe 1 d’Iarscríbhinn I): 
            
            
               Ní mór an Danmhairg agus an tSualainn a chur le ‘grúpa riosca (a) maidir leis an Úcráin’ agus ‘grúpa riosca (b) maidir leis an mBealarúis’
            
            
               Ní mór an tSeicia, an Danmhairg, an Ghearmáin, an Pholainn, an tSlóvaic agus an tSualainn a chur le ‘grúpa riosca (d) maidir leis an Oirthuaisceart’.
            
            
               A mhéid a bhaineann le grúpaí riosca maidir le soláthar gáis ón Muir Thuaidh (pointe 2. d’Iarscríbhinn I), tá an Pholainn le cur le ‘grúpa riosca (a) maidir leis an Iorua (a)’ agus le ‘grúpa riosca (c) maidir leis an Danmhairg’.
            
            
               Ina theannta sin, i bhfianaise na hacmhainne dhéthreoiche idir an Rómáin agus an Ungáir ag pointe idirnaisc Csanádpalota (PCI a bhaineann le conair tarchurtha ‘ROHUAT/BRUA’)
                  8
               , atá i bhfeidhm ó mhí na Samhna 2020, is iomchuí don Ungáir a bheith ina ball den ghrúpa riosca maidir le soláthar gáis Tras‑Bhalcánach. 
            
         
         
            
               Ar deireadh, tar éis don Ríocht Aontaithe tarraingt siar ón Aontas Eorpach amhail ón 1 Feabhra 2020, scoir an tríú tír sin de bheith ina ball de ‘ghrúpa riosca (a) maidir leis an Iorua’ agus de ‘ghrúpa riosca (d) maidir leis an Ríocht Aontaithe’. Tá Iarscríbhinn I le modhnú chun an méid thuas a léiriú.
            
            
               Na hathruithe seo ar chomhdhéanamh na ngrúpaí riosca, meastar go mbeidh torthaí móra dearfacha acu ar shlándáil an tsoláthair gáis san Aontas. De thoradh na n‑athruithe, beidh níos mó Ballstát in ann rannchuidiú le hobair na ngrúpaí riosca lenar cuireadh iad. Beidh na Ballstáit sin in ann a dtuairimí a thabhairt maidir leis na sásraí leasaithe um chomhar réigiúnach agus cabhróidh a rannchuidiú le cáilíocht agus cruinneas na measúnuithe riosca comhchoiteanna a fheabhsú. Cé go dtugann sin le fios go bhféadfadh roinnt Ballstát a bheith faoi ualach riaracháin breise, is léir gur tábhachtaí ná sin an ullmhacht agus sábháilteacht mhéadaithe i gcás éigeandálaí a bheidh ann mar thoradh ar a rannpháirtíocht i ngrúpaí breise: sa chleachtas, beidh na measúnuithe riosca chomhchoiteanna leasaithe (atá dlite faoi mhí Dheireadh Fómhair 2022) níos réalaíche agus níos cruinne, mar go gcuimseofar iontu dearcadh na mBallstát uile a bheidh nasctha in 2023 leis an gconaire soláthair éigeandála ábhartha. Beidh sin chun leasa na measúnuithe riosca náisiúnta dá réir, agus is bunús fónta a bheidh ann le haghaidh ullmhú na bpleananna náisiúnta, atá le bheith curtha in iúl don Choimisiún i mí an Mhárta 2023.
            
            
               Tá an gníomh laistigh de raon feidhme na gcumhachtaí tarmligthe a thugtar don Choimisiún le hAirteagal 3(8) agus Airteagal 19 den Rialachán agus ní théann sé thar a bhfuil riachtanach chun cuspóir na bhforálacha sin a bhaint amach.
            
            
               Leis an gníomh tarmligthe seo, leasaítear forálacha an Rialacháin agus cuirtear forálacha eile ina n‑ionad agus is iomchuí, mar sin, dul ar aghaidh le Rialachán Tarmligthe.
            
            
               RIALACHÁN TARMLIGTHE (AE) …/... ÓN gCOIMISIÚN
            
            
               an 18.11.2021
            
            
               lena leasaítear Rialachán (AE) 2017/1938 ó Pharlaimint na hEorpa agus ón gComhairle a mhéid a bhaineann le comhdhéanamh na ngrúpaí riosca
            
            
               TÁ AN COIMISIÚN EORPACH,
            
            
               Ag féachaint don Chonradh ar Fheidhmiú an Aontais Eorpaigh,
            
            
               Ag féachaint do Rialachán (AE) 2017/1938 ó Pharlaimint na hEorpa agus ón gComhairle an 25 Deireadh Fómhair 2017 maidir le bearta chun slándáil an tsoláthair gáis a choimirciú agus lena n‑aisghairtear Rialachán (AE) Uimh. 994/2010
                  9
               , agus go háirithe Airteagal 3(8) de,
            
            
               De bharr an mhéid seo a leanas:
            
            
               (1)Tá an comhar réigiúnach, i meon na dlúthpháirtíochta, ina threoirphrionsabal ar a bhfuil an sásra um shlándáil an tsoláthair gáis a leagtar síos le Rialachán (AE) 2017/1938 bunaithe. Chun go mbeidh an comhar réigiúnach oibríochtúil go hiarbhír, déanann Iarscríbhinn I a ghabhann leis an Rialachán sin 13 ghrúpa riosca a shainaithint, a chomhfhreagraíonn do na ceithre phríomhchonaire soláthair gáis éigeandála. Le haghaidh gach grúpa riosca, liostaítear in Iarscríbhinn I na Ballstáit a bhféadfadh suaitheadh soláthair feadh na conaire difear a dhéanamh dóibh nó a d’fhéadfadh ról a bheith acu i gcás suaitheadh soláthair, nó an dá rud. Le hAirteagal 3(8) de Rialachán (AE) 2017/1938 tugtar de chumhacht don Choimisiún gníomhartha tarmligthe a ghlacadh chun comhdhéanamh na ngrúpaí riosca sin a nuashonrú. 
            
            
               (2)Tá príomhbhonneagair gháis nua curtha i bhfeidhm ó glacadh Rialachán (AE) 2017/1938, agus meastar go ndéanfar roinnt mhaith bonneagar a choimisiúnú sna míonna atá le teacht. Cruthaíonn na bonneagair sin conairí nua soláthair éigeandála. Bíonn tionchar acu freisin ar na Ballstáit a d’fhéadfadh rannchuidiú le déileáil le haon chliseadh a d’fhéadfadh tarlú sna príomhbhealaí soláthair gáis nó a bhféadfadh cliseadh mar sin difear a dhéanamh dóibh.
            
            
               (3)Faoi Airteagal 7(1) de Rialachán (AE) 2017/1938, tá Gréasán Eorpach Oibreoirí na gCóras Tarchurtha don Ghás (ENTSOG) le hionsamhlúchán athbhreithnithe uile‑Aontais de chásanna eiseamláireacha suaite soláthair gáis agus bonneagair a chur i gcrích faoi mhí na Samhna 2021. Cuirfear san áireamh san ionsamhlúchán sin forbairt bhonneagair gháis an Aontais ó bhí 2017 ann agus tionchar na forbartha sin ar na conairí soláthair gáis éigeandála éagsúla. Cumhdóidh an t‑ionsamhlúchán na bonneagair gháis ar fad a mheastar a bheidh i bhfeidhm in Eanáir 2023. 
            
            
               (4)Tionchar na mbonneagar gáis nua agus na mbonneagar gáis atá ag teacht chun cinn ar na conairí gáis éigeandála, mar a léirítear in ionsamhlúcháin uile‑Aontais ENTSOG, is é sin is údar le comhdhéanamh na ngrúpaí riosca a oiriúnú dá réir. 
            
            
               (5)Pléadh tionchar na mbonneagar gáis nua ar chomhdhéanamh cuid de na grúpaí riosca ag roinnt mhaith gnáthchruinnithe de chuid an Ghrúpa Comhordaithe Gáis (GCG) in 2020 agus 2021. Pléadh ábhar an ghnímh seo ag cruinniú de chuid GCG a bhí srianta d’ionadaithe na mBallstát agus do ENTSOG, mar bhreathnóir.
            
            
               (6)Scoir an Ríocht Aontaithe de bheith ina ball den Aontas Eorpach amhail ón 1 Feabhra 2020. Ar mhaithe le deimhneacht dhlíthiúil, ba cheart í a bhaint de liostaí na mBallstát in Iarscríbhinn I a ghabhann le Rialachán (AE) 2017/1938.
            
            
               (7)Ba cheart, dá bhrí sin, Rialachán (AE) 2017/1938 a leasú dá réir
            
            
               TAR ÉIS AN RIALACHÁN SEO A GHLACADH:
            
            
               Airteagal 1
            
         
         
            
               Cuirtear an téacs a leagtar amach san Iarscríbhinn a ghabhann leis an Rialachán seo in ionad Iarscríbhinn I a ghabhann le Rialachán (AE) 2017/1938.
            
            
               Airteagal 2
            
            
               Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.
            
            
               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            
            
               Arna dhéanamh sa Bhruiséil, 18.11.2021
            
            
               
                     Thar ceann an Choimisiúin
               
               
                     An tUachtarán 
                     
                     
               
            
         
         
            
                  
                     (1)
                  
                        IO L 280, 28.10.2017, lch. 1.
               
               
                  
                     (2)
                  
                        Faoi Airteagal 8(3)(b) de Rialachán (CE) 715/2009 ó Pharlaimint na hEorpa agus ón gComhairle an 13 Iúil 2009 maidir le coinníollacha le haghaidh rochtana ar na gréasáin gáis nádúrtha agus lena n‑aisghairtear Rialachán (CE) Uimh. 1775/2005 (IO L 211, 14.8.2009, lch. 36), déanann ENTSOG TYNDP a fhorbairt gach 2 bhliain.
               
               
                  
                     (3)
                  
                        Cláruimhir grúpa saineolaithe X01096.
               
               
                  
                     (4)
                  
                        Cruthaíodh an grúpa saineolaithe den chéad uair in 2006; is toradh é an comhdhéanamh reatha ar Chinneadh ón gCoimisiún an 11 Lúnasa 2011 lena mbunaítear comhdhéanamh agus forálacha oibríochtúla an Ghrúpa Comhordaithe Gáis agus lena n‑aisghairtear Cinneadh 2006/791/CE ón gCoimisiún, IO C 236, 12.8.2011, lch. 10.
               
               
                  
                     (5)
                  
                        Chuir seacht mBallstát barúlacha isteach i scríbhinn.
               
               
                  
                     (6)
                  
                        Cuireadh an dréacht i gceangal le ríomhphost lena cuireadh Ataiséanna Fuinnimh na mBuanionadaíochtaí san Aontas Eorpach ar an eolas faoin gcruinniú srianta GCG a bhí le teacht agus lena n‑iarradh orthu toscairí a cheapadh. Cuireadh gnáth‑thoscairí GCG na mBallstát i gcóip sa ríomhphost.
               
               
                  
                     (7)
                  
                        Cúig ionchur, ó shaoránach amháin agus ceithre chomhlachas tionscail.
               
               
                  
                     (8)
                  
                        Leis an gcéad chéim den tionscadal seo cumasaíodh acmhainn 1,75 bcm/a; meastar go méadóidh an acmhainn go dtí 4,4 bcm/a sa dara céim.
               
               
                  
                     (9)
                  
                        IO L 280, 28.10.2017, lch. 1.
               
            
      
    ---documentbreak--- 
      
         
         
            
               IARSCRÍBHINN 
            
            
               ‘IARSCRÍBHINN 1
            
            
               An comhar réigiúnach
            
            
               Is iad seo a leanas grúpaí riosca na mBallstát atá mar bhonn don chomhar a mhéid a bhaineann le rioscaí dá dtagraítear in Airteagal 3(7): 
            
            
               1. Grúpaí riosca maidir le soláthar gáis ón Oirthear:  
            
            
               (a)An Úcráin: An Bhulgáir, an tSeicia, an Danmhairg, an Ghearmáin, an Ghréig, an Chróit, an Iodáil, Lucsamburg, an Ungáir, an Ostair, an Pholainn, an Rómáin, an tSlóivéin, an tSlóvaic, an tSualainn; 
            
            
               (b)An Bhealarúis: An Bheilg, an tSeicia, an Danmhairg, an Ghearmáin, an Eastóin, an Laitvia, an Liotuáin, Lucsamburg, an Ísiltír, an Pholainn, an tSlóvaic, an Fhionlainn, an tSualainn; 
            
            
               (c)Muir Bhailt: An Bheilg, an tSeicia, an Danmhairg, an Ghearmáin, an Fhrainc, Lucsamburg, an Ísiltír, an Ostair, an tSlóvaic, an tSualainn; 
            
            
               (d)Oirthuaisceart: An tSeicia, an Danmhairg, an Ghearmáin, an Eastóin, an Laitvia, an Liotuáin, an Pholainn, an tSlóvaic, an Fhionlainn, an tSualainn; 
            
            
               (e)Tras-Bhalcánach: An Bhulgáir, an Ghréig, an Ungáir, an Rómáin.
            
            
                
            
            
               2. Grúpaí riosca maidir le soláthar gáis ón Muir Thuaidh: 
            
            
               (a)An Iorua: An Bheilg, an Danmhairg, an Ghearmáin, Éire, an Spáinn, an Fhrainc, an Iodáil, Lucsamburg, an Ísiltír, an Pholainn, an Phortaingéil, an tSualainn; 
            
            
               (b)Gás calrach íseal: An Bheilg, an Ghearmáin, an Fhrainc, an Ísiltír; 
            
            
               (c)An Danmhairg: An Danmhairg, an Ghearmáin, Lucsamburg, an Ísiltír, an Pholainn, an tSualainn; 
            
            
               (d)An Ríocht Aontaithe: An Bheilg, an Ghearmáin, Éire, Lucsamburg, an Ísiltír.
            
            
            
               3. Grúpaí riosca maidir le soláthar gáis ón Afraic Thuaidh: 
            
            
               (a)An Ailgéir: An Ghréig, an Spáinn, an Fhrainc, an Chróit, an Iodáil, Málta, an Ostair, an Phortaingéil, an tSlóivéin; 
            
         
         
            
               (b)An Libia: An Chróit, an Iodáil, Málta, an Ostair, an tSlóivéin. 
            
            
            
               4. Grúpaí riosca maidir le soláthar gáis ón Oirdheisceart: 
            
            
               (a)Conair Gháis an Deiscirt — Muir Chaisp: An Bhulgáir, an Ghréig, an Chróit, an Iodáil, an Ungáir, Málta, an Ostair, an Rómáin, an tSlóivéin, an tSlóvaic; 
            
            
               (b)An Mheánmhuir Thoir: An Ghréig, an Iodáil, an Chipir, Málta.’